Oikeusministeriö
PL 25
00023 VALTIONEUVOSTO

Asia: 	Lausunto vihkimisoikeustyöryhmän mietinnöstä, (2005:28)

Oikeusministeriön varattua Turun maistraatille mahdollisuuden lausunnon antamiseen vihkimisoikeustyöryhmän mietinnöstä, maistraatti lausuntonaan ilmoittaa yhtyvänsä työryhmän mietintöön alla mainituin lisäyksin.

Maistraatti suhtautuu kielteisesti siihen, että sisäasiainministeriö voisi asetuksella lakiehdotuksen 3 §:n mukaan antaa tarkemmat määräykset siitä, mikä maistraatti on toimivaltainen tässä tehtävässä.  Esityksen yleisperustelujen kohdassa 2. ” Esityksen tavoitteet ja keskeiset ehdotukset” todetaan, että asioiden erityislaatu ja arviolta verraten vähäinen lukumäärä puoltavat toimivallan keskittämistä yhdelle maistraatille. Maistraatti katsoo, että yhdelle maistraatille keskitetty toimivalta on vastoin valtion paikallishallinnon kehittämisen perusteista annettua lakia. Toteutuessaan  ehdotus heikentää palvelujen riittävää ja tasapuolista saatavuutta maan eri osissa. Yksittäisellä maistraatilla ei voi olla sellaista paikallisten olojen tuntemusta kuin sillä maistraatilla, jonka toimialueella uskonnollinen yhdyskunta toimii. Koska vihkimisoikeutta ei myönnetä yhdyskunnalle, vaan sen jäsenelle, korostuu myös paikallisuus vihkimisoikeuden käyttämisen valvonnassa.

Edellä olevan johdosta Turun maistraatti esittää, että vihkimisoikeuden myöntäisi toimivaltainen maistraatti. Tällaisena olisi se maistraatti, jonka toimialueella uskonnollisen yhdyskunnan kotipaikka on.

Pekka Siljamäki
henkikirjoittaja